Uznesenie Európskeho parlamentu o falšovaní liekov



Úradný vestník 305 E , 14/12/2006 S. 0246 - 0247



P6_TA(2006)0351 Falšovanie liekov Uznesenie Európskeho parlamentu o falšovaní liekov Európsky parlament, - so zreteľom na vyhlásenie hláv štátov a vlád krajín G8 o boji proti falšovaniu na samite v Petrohrade 15., 16. a 17. júla 2006, - so zreteľom na Rímske vyhlásenie počas Medzinárodnej konferencie Svetovej zdravotníckej organizácie (SZO) z 18. februára 2006, - so zreteľom na iniciatívy Komisie v oblasti uplatňovania práv duševného vlastníctva a jej akčný plán boja proti falšovaniu a pirátstvu prijatý v októbri 2005, - so zreteľom na rozsudok Súdneho dvora Európskych spoločenstiev z 13. septembra 2005 (C-176/03), ktorý posilnil schopnosť Európskeho spoločenstva uložiť trestné sankcie za falšovanie, - so zreteľom na uznesenie SZO o verejnom zdraví, inovácii, základnom výskume v oblasti zdravia a právach duševného vlastníctva prijaté 29. mája 2006, - so zreteľom na článok 108 ods. 5 rokovacieho poriadku, A. keďže falšovanie liekov môže mať nesmierne závažné dôsledky a môže dokonca ohroziť zdravie a životy miliónov ľudí, B. keďže podľa SZO falšovaným liekom je liek, ktorý je úmyselne a podvodným spôsobom preznačený etiketou, ktorá obsahuje klamlivé informácie o jeho identite a/alebo jeho skutočnom pôvode. Falšovanie sa vzťahuje na originálne alebo generické lieky a pokiaľ ide o falšované výrobky, môžu obsahovať správne alebo nesprávne zložky, byť bez účinných látok, s nedostatočnými účinnými látkami, alebo falošným balením, C. keďže tieto falšované lieky sa vyskytujú predovšetkým v rozvojových krajinách a používajú sa pri smrteľných chorobách ako malária, tuberkulóza alebo HIV/AIDS, D. keďže falšovanie liekov sa podľa odhadov SZO dnes týka 10% svetového trhu a keďže Potravinársky a farmaceutický úrad USA uvádza viac ako 10%; keďže do 70 % liekov proti malárii, ktoré sú v obehu v Kamerune, je falšovaných a SZO potvrdila v roku 2003 rovnaké percento aj v prípade šiestich ďalších afrických krajín; keďže 25% všetkých liekov používaných v rozvojových krajinách je zjavne falšovaných (50 % v Pakistane a Nigérii), E. keďže podľa SZO z milióna ročných úmrtí na maláriu 200000 treba pripísať nesprávnemu podaniu liekov alebo užitiu falšovaných liekov, F. keďže k falšovaniu liekov dochádza na všetkých kontinentoch ale najmä v Afrike, Ázii, Latinskej Amerike a Rusku, G. keďže najčastejšie faktory podporujúce výskyt falšovaných liekov označené SZO sú: chýbajúce právne predpisy zakazujúce falšovanie liekov, nedostatočné trestné sankcie, nedostatok alebo absencia vnútroštátnych farmaceutických regulačných orgánov, nedostatok liekov alebo nepravidelné zásobovanie liekmi, chýbajúca kontrola liekov pri vývoze, obchodné transakcie zahrňujúce viacero sprostredkovateľov, korupcia a konflikt záujmov, H. keďže toto nelegálne obchodovanie s falšovanými liekmi vyplýva tiež z nedostatočného politického povedomia a zodpovednosti, je dôsledkom slabých právnych úprav, neadekvátnych kapacít pri ich uplatňovaní a najmä v rozvojových krajinách nedostupnosti pravých liekov, ku ktorým je prístup kontrolovaný verejnými orgánmi, I. ľutujúc, že EÚ len oneskorene vstúpila do oblasti medzinárodného boja proti falšovaniu, hoci zvýšená možnosť prenikania cez hranice a nové technológie (internet) vytvorili riziko posilnenia problému pirátstva, 1. domnieva sa, že Európska únia by mala urýchlene vytvoriť prostriedky na účinný boj proti nezákonným praktikám v oblasti pirátstva a falšovania liekov; 2. vyzýva Komisiu, aby išla nad rámec svojho oznámenia nazvaného "Stratégia presadzovania práv duševného vlastníctva v tretích krajinách"; povzbudzuje Európsku úniu predovšetkým k prijatiu primeraných opatrení na boj proti nebezpečenstvu falšovania liekov na jej území; 3. vyzýva Európsku úniu, aby podnikla kroky na posilnenie regulačnej kapacity a kontroly kvality liekov a lekárskeho materiálu na trhu v krajinách s nedostatočnými zdrojmi a na zlepšenie prístupu k cenovo dostupným liekom; 4. vyzýva Európsku úniu, aby hrala kľúčovú úlohu pri podpore medzinárodnej dohody na vytvorenie osobitného trestného činu falšovania a nezákonného prechovávania a distribúcie falšovaných liekov, v právnom poriadku každej krajiny; 5. naliehavo požaduje, aby sa posilnila spolupráca na národnej a nadnárodnej úrovni medzi jednotlivými orgánmi zapojenými v činnostiach zameraných proti falšovaniu; 6. zdôrazňuje dôležitosť preventívnych opatrení v akčných programoch, konkrétne ide o vytvorenie štruktúr, spoluprácu, organizáciu kampaní na zvýšenie povedomia vedených predovšetkým verejnými orgánmi, a politickú vôľu na úspešné uskutočnenie týchto opatrení; 7. poveruje svojho predsedu, aby toto uznesenie postúpil Rade, Komisii, vládam členských štátov, generálnemu tajomníkovi OSN a generálnemu tajomníkovi SZO. --------------------------------------------------